**Njoftim për zhvillimin e konsultimit publik me grupet e interesit, lidhur me projektligjin “Për informacionin e klasifikuar”**

Projektligji i propozuar për miratim, ka për qëllim mbrojtjen e informacionit të klasifikuar nga humbja, dëmtimi, rrjedhja, komprometimi dhe/ose ekspozimi i paautorizuar.

Inicimi i këtij projektligji lidhet me nevojën për të përditësuar kuadrin ligjor për informacionin e klasifikuar, si dhe për të harmonizuar e përshtatur sa më mirë kuadrin ligjor për disiplinat e informacionit të klasifikuar me standardet e vendeve të BE-së dhe të NATO-s.

Në këtë projektligj përcaktohen parimet bazë dhe rregullat e përgjithshme për krijimin, administrimin dhe mbikëqyrjen e informacionit të klasifikuar “sekret shtetëror”, NATO, BE, të shteteve dhe organizatave të tjera ndërkombëtare gjatë gjithë ciklit jetësor të tij.

Risitë e këtij projektligji, në krahasim me ligjin nr.8457, datë 11.2.1999, “Për informacionin e klasifikuar “sekret shtetëror””, të ndryshuar, janë:

* Rregullimi i disiplinave për mbrojtjen e informacionit të klasifikuar si: “Siguria e sistemeve të komunikimit dhe informacionit” dhe “Siguria industriale”.
* Janë identifikuar strukturat shtetërore me cilësinë e autoriteteve, si: Autoriteti i Certifikim Vlerësimit, Akreditimit, Shpërndarjes, TEMPEST dhe Mbrojtjes Kibernetike.
* Trajtimi i parimit “*after care*”, sipas të cilit, masat e sigurisë dhe verifikimi i sigurisë për personat që kanë qasje tek informacioni i klasifikuar vazhdon edhe pas certifikimit të përshtatshëm të tyre dhe autorizimit për njohje me informacionin e klasifikuar.
* Detajimi i kategorive të informacionit që do t’i nënshtrohen procesit të klasifikimit duke e bërë më të lehtë orientimin e institucioneve për të hartuar listat e informacioneve të klasifikuara.
* Në projektligj është trajtuar edhe informacioni i klasifikuar i BE-së, i cili regjistrohet, shpërndahet, administrohet sipas standardeve që sigurojnë shkallë mbrojtjeje të njëjtë me atë që kërkohet nga BE në zbatim të marrëveshjeve të përgjithshme të sigurisë.
* Në projektligj është parashikuar deklasifikimi i pjesshëm, duke rregulluar për herë të parë mundësinë për të zbuluar në mënyrë të autorizuar informacione, të cilat mund të ndahen nga informacioni që nuk mund të deklasifikohet. Në këtë mënyrë rritet më shumë transparenca dhe llogaridhënia e institucioneve shtetërore.
* Rritja e kuadrit të transparencës lidhur me publikimin e çështjeve të ndërlidhura me detyrimet e palëve në kontratë, pa e cenuar sigurinë e informacionit të klasifikuar. Kështu institucioni shtetëror nuk mund ta refuzojë të drejtën e informimit automatikisht, por duhet ta shqyrtojë kërkesën në komisionin e deklasifikimit.
* Është përkufizuar koncepti i pronësisë së huaj, si formë kontrolli apo influence kërcënuese për sigurinë e informacionit të klasifikuar për llogari dhe në interes të vendeve apo palëve jo mike.
* Janë përcaktuar shkeljet e sigurisë, duke i ndarë ato në të rënda e të lehta dhe janë vendosur masa administrative ndaj personave, të cilët kryejnë këto shkelje.

Projektligji zbatohet për të gjitha institucionet publike, personat fizikë, juridikë, operatorët ekonomikë, të cilët për ushtrimin e detyrave të tyre dhe bazuar në parimin “nevojë për njohje” kërkohet të kenë qasje në informacionin e klasifikuar.

Palët e interesuara janë të ftuar për të paraqitur komentet dhe rekomandimet e tyre për projektligjin, brenda 20 ditëve pune nga data e shpalljes së këtij njoftimi, në adresën e koordinatorit për njoftimin dhe konsultimin publik: merita.bundo@kryeministria.al

Projektligji “Për informacionin e klasifikuar” si dhe relacioni përkatës gjendet në linkun e mëposhtëm:

1. Projektligji “Për informacionin e klasifikuar”
2. Relacioni i projektligjit.